Doložka finančných, ekonomických a environmentálnych vplyvov 
a vplyvov na zamestnanosť

1) Vyčíslenie odhadu dopadov na verejné financie

Prostredníctvom finančného memoranda pre projekt „Intenzifikácia čistiarne odpadových vôd v Žiline a rekonštrukcia kanalizácie“ Európska komisia alokovala finančné prostriedky vo výške 9 804 000 € (50 % celkových oprávnených nákladov). Celkové oprávnené náklady projektu sú vo výške 19 608 000 €.

Národné spolufinancovanie oprávnených nákladov projektu vo výške 9 804 000 € bolo zabezpečené v nasledovnom rozdelení medzi konečného príjemcu a štátny rozpočet:

Konečný príjemca:								4 902 000 €
Štátny rozpočet (Všeobecná pokladničná správa):				4 902 000 €

V zmysle Pokynov pre hospodárenie s finančnými prostriedkami realizácie programu ISPA, schválených uznesením vlády SR č. 1114/2001 zo dňa 28. 11. 2001, sú neoprávnené náklady projektu financované konečným príjemcom pomoci, čo v prípade vyššie uvedeného projektu predstavuje 4 092 000 €.

Stredoslovenské vodárne a kanalizácie š. p. (konečný príjemca pomoci) pokryje príslušnú časť spolufinancovania projektu, v zmysle prílohy 2 materiálu, úverom. Alokovanie prostriedkov štátneho rozpočtu pre financovanie projektu na jednotlivé roky je súčasťou prílohy 2 materiálu. 

2) Odhad dosahov na obyvateľov, hospodárenie podnikateľskej sféry

Podľa údajov uvedených v analýze nákladov a výnosov, ktorá bola vypracovaná pre uvedený projekt, sa očakávajú nasledujúce prínosy:
–	Zníženie znečistenia povodia rieky Váh
–	Skvalitnenie sanitárnych zariadení
–	 Zvýšenie životnej úrovne obyvateľstva
–	Zvýšenie atraktívnosti regiónu pre investorov
–	Zníženie znečistenia podzemných vôd
–	Celkové zlepšenie životného prostredia

3) Odhad dosahov na životné prostredie

A)	Projekt “Intenzifikácia čistiarne odpadových vôd v Žiline a rozšírenie kanalizácie” bol vypracovaný v súlade s nasledovnými strategickými dokumentmi v oblasti životného prostredia: 
-	Stratégia, zásady a priority štátnej environmentálnej politiky, ktoré boli schválené vládou SR dňa 7. septembra 1993 uznesením č. 619/1993 a Národnou radou SR dňa 18. novembra 1993 uznesením č. 339/1993 (časť - Ciele štátnej environmentálne politiky - sektor B, bod 1).
-	Národný environmentálny akčný plán (NEAP II)
-	Národná stratégia ISPA – sektor životného prostredia

Realizácia projektu prispeje k uplatňovaniu nasledovných smerníc Európskej únie:

•	2000/60/EEC rámcová smernica o vodách
•	91/271/EEC o čistení mestských odpadových vôd
•	75/440/EEC o kvalite povrchovej vody určenej na odber pitnej vody
•	78/689/EEC o kvalite vôd pre sladkovodné ryby
•	86/278/EEC o kaloch z kanalizácií

B)	Otázky týkajúce sa vplyvov na životné prostredie na Slovensku rieši Zákon č. 127/1994 Z. z. o posudzovaní vplyvov na životné prostredie, v znení Zákona č. 391/2000 Z. z., ktorý zabezpečuje plnú harmonizáciu slovenskej legislatívy so Smernicou EK č. 85/337/EC, novelizovanú č. 97/11/EC. Podľa slovenskej legislatívy analýza vplyvov na životné prostredie musí byť vykonaná pre čistiarne odpadových vôd a kanalizačné systémy v oblastiach s populačným ekvivalentom nad 100 000 osôb. Pre ČOV a kanalizačné systémy v oblastiach s populačným ekvivalentom nižším ako 100 000 osôb sa rozhodnutie o tom, či je potrebné vypracovať analýzu o vplyve na životné prostredie urobí na základe konkrétneho prešetrenia (monitorovania) zámerov a cieľov navrhovaného projektu, ktoré sa predkladajú Ministerstvu životného prostredia. Pre tento projekt bolo takéto rozhodnutie už prijaté a analýza vplyvu na životné prostredie sa nevyžaduje.

4) Odhad dosahov na zamestnanosť

Počas fázy výstavby projektu bude priamo vytvorených 120 pracovných miest v predpokladanej dĺžke trvania 36 – 42 mesiacov. Nepriamo nevznikne žiadne pracovné miesto. Po ukončení výstavby projektu priamo vznikne 20 pracovných miest zabezpečujúcich prevádzku dokončeného projektu. Nepriamo nevznikne žiadne pracovné miesto. Uvedené pracovné miesta sa chápu ako pracovné miesta na plný pracovný úväzok.